**Styreleder Rolf Guttorm Kristoffersens tale ved åpningen av det
85. ordinære årsmøte i Norges Råfisklag 9. mai 2023**

**Innledning**

Kjære årsmøterepresentanter og gjester!

Hjertelig velkommen til det 85. ordinære representantskapsmøtet i Norges Råfisklag. Det er veldig hyggelig å kunne møte så mange gode representanter for hele næringa her i Tromsø.

Vi skal starte med en kort minnestund. Også i året som har gått har det vært ulykker på havet som krevde livet til noen av våre kolleger. Andre har gått bort av mer naturlige årsaker - ingen nevnt og ingen glemt! Jeg vil be forsamlingen reise seg og minnes disse og andre kjente og kjære som har gått bort, med ett minutts stillhet.

**Driftsåret**

I år som i fjor er vi alle sammen først og fremst preget av den umenneskelige krigen i Ukraina. Det er ufattelig at et land som er så nært oss både geografisk og kulturelt, skal måtte gjennomgå slike lidelser. Like ufattelig er det at vårt naboland har gått til en grusom angrepskrig som påfører folk de verste lidelser.

Mot dette bakteppet er det nesten slik at man skjemmes litt over å fortelle om den fantastiske økonomiske utviklinga vi har i næringa våres. Samtidig er det nok også slik at disse forholdene henger noe sammen når vi vet at krigstid medfører dyrtid, høy inflasjon og kamp om ressurser.

Verdimessig ble 2022 det absolutt beste året noensinne for fiskerne som leverte fisk gjennom Råfisklaget. Omsetninga som endte på 17,3 milliarder kroner, er hele 28 % høyere enn året før. Den positive verdiutviklinga er drevet fram av en betydelig prisoppgang på de aller fleste fiskeslagene. Det er bare snøkrabben av de viktige artene som har prisnedgang. Industrireka sto med status quo på prisen.

Det er neppe tvil om at gjenåpninga av de aller fleste samfunnene etter korona-pandemien har vært en viktig drivkraft i den positive markedsutviklingen. Samla sett ser det ut for at fiskerinæringa har kommet seg godt gjennom denne selv om det har vært litt ruglet i perioder underveis. Vi har også fått betydelig drahjelp av ei svekket norsk krone, og denne utviklinga har vi dratt med oss inn i inneværende år.

**Utvikling og bestandssituasjon**

Verdiutviklinga i årene fra og med 2014 og fram til i år, må jo kunne beskrives som helt fantastisk. Dette har i sannhet vært en helt spesiell periode med en positiv verdiutvikling i ni påfølgende år og jeg tror ikke det har vært mange slike perioder i Råfisklagets historie.

En god bestandssituasjon er selvsagt en viktig drivkraft i denne positive verdiutviklinga men nå er vi litt på defensiven med hensyn til kvotene. Vi har også fått god hjelp av valutaen i hele denne perioden, men det kan også snu fort. Uten at vi skal se for mørkt på det så mener jeg at ingen skal ta fortsatt vekst i verdiene for gitt. Vi er i ei syklisk næring og det vil komme nye svingninger.

Det er jo som alltid torsken som er den store drivkraften i næringa vår. Etter mange gyldne år ser vi nå konturene av et mer utfordrende fiske på denne nøkkelarten. Det er ingen tvil om at tilgjengeligheten er dårligere enn det vi har vært vant til – eller kanskje mer tilbake til normalen for oss som har vært med noen år. Mange fiskere får mindre fangster på tross av at man setter mer bruk. Vi ser også at det blir mindre andel stor fisk i fangstene. Dette er jo naturlige utviklingstrekk som forskerne har forutsagt i en fallende bestand.

Men utviklinga fører også til at vi bruker mer energi pr kilo fisk vi fanger og det er jo utfordrende når vi er på full fart inn i det grønne skiftet. Jeg er meget spent på hvordan torskebestanden utvikler seg de kommende årene. Prognosen tilsier jo at vi vil få nedgang i kvota også neste år og at vi må forberede oss på noen år med ei totalkvote på rundt 400 000 tonn. Det er noe ganske annet enn vi hadde i 2013 og 2014 med over 1 million tonn. Hele kysten blir påvirka av denne nedgangen.

Det gir imidlertid et visst håp når vi ser de flotte fangstene vi har fått etter påske utenfor Vesterålen, Troms og Finnmark. Dette er nok blant annet drevet av gode forekomster av lodde i området. Det kan jo bære bud om at vi forhåpentligvis nærmer oss en utflating av kvotenedgangen på torsken.

Jeg må imidlertid gi uttrykk for stor bekymring over de varsla kuttene i seilingsdøgn på Havforskningsinstituttet sine forskningsfartøy. Det er uakseptabelt at ikke høyere kostnader skal bli dekt inn og at HI ikke blir i stand til å levere best mulig kvalitet på sine råd og anbefalinger. Det er svært viktig med kontinuitet i forskningen, spesielt nå når nøkkelbestander er nedadgående.

Da får vi glede oss over utviklinga for seien som er i en mer stigende kvotekurve. Kanskje kan den kompensere noe og gi grunnlag for økt aktivitet langs kysten. Både i høst og inn i årets sesong har vi jo hatt en meget positiv markedsutvikling som har gjort det langt mer attraktivt å jobbe med sei – både på sjø og på land. Jeg er forsiktig optimist og tror at seien kan bidra med økt verdiskaping både for flåten, industrien og kystsamfunnene.

Vi skal også være glad for at vi har klart å opprettholde et godt aktivitetsnivå i rekefiskeriene. Det har vært mange faresignaler knyttet til lønnsomheten i dette fiskeriet når energikostnadene økte gjennom 2022. Men heldigvis gjorde gode fangstrater det fortsatt attraktivt å fiske reker i Barentshavet på de prisene som industrien kunne betale. Også årets sesong har startet med gode fangster.

Verdikjeden for pillede reker er preget av få aktører på industrisiden og vi har absolutt bruk for å holde disse i gang for å sikre et mottaksapparat også i kommende år. Her gjelder det å finne en balanse mellom økende energikostnader og den prisen industrien kan betale for industrireker.

**Utsiktene framover**

På tross av økt inflasjon og rente, må det være lov å si at den økonomiske situasjonen i Norge er meget god. Dette vises blant annet i lav arbeidsledighet, noe økonomer ser på som et problem men som er et gode for folk flest. Men det må være lov å si at de økonomiske utsiktene er mer usikre enn vi har vært vant til over flere år. Den økende renten vil merkes på mange områder og vil kunne legge en demper på nødvendige investeringer når vi er på god vei inn i det grønne skiftet.

Heldigvis oppfatter jeg at fiskeflåten nå er bedre tilpasset svingende konjunkturer ved at lønnsomheten gjennomgående har vært god over flere år. De strukturordningene som har vært gjennomført i fiskeflåten, har vært nødvendig. Gjeldsgraden kan selvsagt være en utfordring når renta stiger – men jeg mener vi i hovedsak har en robust fiskeflåte i dag.

Men dette kan skifte fort. Jeg har observert regjeringas pågående tilnærming til det å øke skattetrykket i landet. Det er jo nok å nevne den intense debatten om den såkalte lakseskatten. Selv om ressursrenteskatt på havbruk ikke er noen helt ny tanke, er nok mange overrasket over den bråe innføringa.

Vi har selvsagt registrert at fiskeriministeren og andre sentrale politikere sier at det ikke er aktuelt å innføre ressursrenteskatt på fiskeflåten, men hvor lenge gjelder et slikt løfte? Politikere og politiske meninger kommer og går, og så lenge ressursrenteskatten eksisterer i en skuff i finansdepartementet vil risikoen for at den kommer være reell.

La det være helt klart: Ressursrenten i norsk fiskerinæring tas i dag ut i form av en differensiert fiskeflåte, en mangfoldig fiskeindustri med mange aktører og liv og røre i en rekke livskraftige kystsamfunn. Hvis myndighetene trykker på med slik skatt på fiskeflåten så vil det gå ut over mangfoldet og aktiviteten i våre kystsamfunn. Det kan umulig være en ønsket politikk.

Legg til at fiskeflåten og fiskeindustrien nå skal gjennomføre det grønne skiftet med de investeringsbehov det medfører, så ser man at her er det kryssende interesser så det holder. Fiskeflåten skal levere på lønnsomhet, aktivitet, samfunnskontrakt og det grønne skiftet – det blir utfordringer nok.

Så vil jeg nevne den store bekymringen som mange fiskere deler etter fangstene av rømt oppdrettstorsk og funn av larver fra torskeoppdrettsanlegg på Helgelandskysten. Jeg vil gi uttrykk for at jeg deler den bekymringa fullt ut og jeg viser her til Nord Fiskarlag sine uttalelser i saken.

Jeg ser også med stor uro på de store ambisjonene blant annet NVE uttrykker når det gjelder utbygging av vindkraft til havs både i fiskeriområder og oppvekstområder. Dette representerer en stor utfordring for hele fiskerinæringen og kystsamfunnene. Jeg legger til grunn at de lovnadene som våre politikere har uttrykt om at fiskerinæringen ikke skal bli skadelidende, fortsatt gjelder og vil bli stående. Men her må vi alle være på vakt med hensyn til utviklinga videre.

For litt over ett år siden leverte det såkalte «bearbeidingsutvalget» sin rapport til fiskeriministeren. Utvalget skulle se på muligheten for å få økt bearbeiding av sjømat i Norge herunder vurdere konsekvensene av det grønne skiftet. Utvalgets 32 forslag er nå til videre behandling i det politiske miljø. En del av forslagene gikk direkte på salgslagenes tjenester og regelverk uten at det ble tydeliggjort hvordan disse forslagene skulle øke norsk bearbeiding av fisk. Utvalget strakk sitt mandat svært langt med disse forslagene. Ikke uventet har Sjømat Norge brukt mye av sin energi på å argumentere for disse forslagene.

Vi i salgslagene har via Norsk Villfisk blant annet lagt vekt på forbedret markedsadgang, styrket teknologiutvikling, økt bearbeiding av laks og fryst fisk og stabilisering av kvotenivåene som gode tiltak for å øke bearbeiding. Jeg vil advare sterkt mot forsøk på å etablere lønnsomhet i industrien på bekostning av nødvendig lønnsomhet i flåten.

Og vi har respondert på industriens ønske om å få mer fryst råstoff tilgjengelig via våre auksjoner. Et nytt regelverk med 50 % auksjonsplikt på fryst torsk og sei har vært i kraft fra 1. januar i fjor. Her viser fiskerne samfunnsansvar og vi svarer på det som industrien hevder er et problem for dem. Vi skal høre mer om foreløpige resultater fra dette tiltaket senere i dag.

Men vi har ikke kommet så langt som vi hadde planlagt i arbeidet med å ta i bruk auksjon av fersk fisk. Vi har tilrettelagt både systemer og regelverk for å kunne kjøre forsøk i vår, men kom ikke i mål med gjennomføringen. Planen nå er å prøve ut ferskauksjon på noen landinger under det kommende blåkveitefisket i juni og august slik årsmøtet ba om i fjor.

Så har fiskernes organisasjoner vært i et tydelig søkelys med kravet om økt likestilling i de styrende organer. Råfisklagets årsmøte fattet viktige vedtak i fjor som sikrer at begge kjønn alltid vil være representert i styret og årsmøtet. Dette er skritt i riktig retning.

Nå har NFD ute et forslag om at alle samvirkeforetak over en viss størrelse, skal ha minst 40 % representasjon av hvert kjønn i styret og blant varerepresentanter til styret. Hvis eller når myndighetenes forslag vedtas, vil vi gjennomføre nye endringer på styresammensetningen. Eierorganisasjonene må uansett ta utfordringen med å bringe fram flere kvinnelige kandidater til disse posisjonene.

**Avslutning**

På årsmøtet har vi en rekke inviterte gjester som vi selvsagt er svært glad for å ha til stede. Jeg synes det er veldig gledelig å se såpass mange unge deltakere både kvinner og menn. Vi har også en del seniorer fra vårt styre og administrasjonen så det blir fin blanding med mulighet for utveksling av kunnskap.

Så skal jeg nærme meg en avslutning. Vi har jo vært gjennom noen spennende år med korona og andre utfordringer. Da er det betryggende å ha et solid og godt kollegium i styret og arbeidsutvalget. Jeg vil takke representantene i styret og AU for et utmerket samarbeid i året som har gått.

Så vil jeg på vegne av alle fiskerne og meg sjøl, takke administrasjonen og de ansatte i Råfisklaget for et meget godt samarbeid. Kvaliteten på Råfisklaget sine tjenester er helt avhengig av folkene som jobber i organisasjonen.

Så har vi jo lagt bak oss tidenes første streik i Råfisklaget og det er jo ei helt ny erfaring både for ledelse og for ansatte. Jeg er glad for å observere at den praktiske gjennomføringen av streiken har vært respektfull og ryddig fra begge sider slik jeg oppfatter det. Streik er jo lovlig virkemiddel og det må Råfisklaget bare forholde seg til som en del av organisasjonssamfunnet.

Videre vil jeg takke alle fiskerne for innsatsen gjennom året som har gått. Uten at fiskeflåten gjør en best mulig jobb vil det være vanskelig å skape verdier for resten av verdikjeden. Jeg vet at det har vært en krevende sesong for mange.

Det er også all grunn til å berømme fiskeindustrien for en svært god innsats gjennom en sesong som har gitt mange utfordringer med meget ujevn tilgang på råstoff og mye dårlig vær. Fiskeflåten og fiskeindustrien er gjensidig avhengig av hverandre for å gjennomføre de store sesongfiskeriene på en smidig og lønnsom måte.

Videre vil jeg takke Råfisklagets eierorganisasjoner, Norges Fiskarlag, Nærings- og fiskeridepartementet, Fiskeridirektoratet, Mattilsynet, Kystvakta og FoU-miljøene for samarbeidet i året som gikk. Også takk til øvrige salgslag som vi samarbeider med på en utmerket måte gjennom foreningen Norsk Villfisk.

Jeg vil også rette en takk til våre forhandlingsmotparter Sjømat Norge og Sjømatbedriftene for samarbeidet. Jeg synes gjennomgående at dette samarbeidet fungerer svært godt. Vi samarbeider godt om praktiske løsninger for fiskerinæringa og dialogen er god.

For øvrig viser jeg til styrets beretning og ser fram til gode debatter og konstruktive vedtak.

Jeg erklærer med dette det 85. representantskapsmøtet i Norges Råfisklag, for åpnet.

Takk for oppmerksomheten!